SPOROČILO ZA MEDIJE

****

**Tradicionalna prireditev Dan Japonske letos prvič na Muzejski ploščadi na Metelkovi**

**Ljubljana, 25. maj 2017 – V soboto, 10. junija, bo med 10. in 17. uro na Muzejski ploščadi na Metelkovi v Ljubljani potekala javna prireditev Dan Japonske, letos že šesta zapovrstjo. Vstop je brezplačen, obiskovalci pa bodo z dejavnostmi na stojnicah, predavanji, prikazi in delavnicami na enem mestu izvedeli veliko zanimivega o deželi vzhajajočega sonca. Kot glavna organizatorja prireditve nastopata Veleposlaništvo Japonske v Sloveniji in Genki center, kot soorganizatorja Narodni muzej Slovenije in Slovenski etnografski muzej s podporo Slovenske kinoteke.**

Prireditev bo na enem mestu združila več kot štirideset društev, organizacij, skupin, podjetij in posameznikov, ki se na slovenskih tleh ukvarjajo z Japonsko. Stojnice bodo ponudile tradicionalno japonsko kulturo – origami, kaligrafijo, ikebano, namizne igre, bonsaje, keramiko in tradicionalna oblačila – v kotičku s hrano bodo pripravljene raznovrstne japonske jedi izpod prstov japonskih in slovenskih kuharjev, predstavljeni bodo japonski noži, čaji in druga pijača, obiskovalci pa se bodo poskusili tudi v pripravi ljubko okrašenih kosil za s sabo, ki jih številne japonske matere skrbno pripravljajo za svoje šoloobvezne otroke. Poseben del bo namenjen tudi predstaviti japonskih podjetij in uvoznikom japonskih izdelkov, otroci pa bodo uživali v kotičku, ki bo namenjen samo njim – igrali se bodo lahko s tradicionalnimi japonskimi igračami, se prepustili umetniški poslikavi obraza v japonskem slogu, prisluhnili japonskih pravljicam v tradicionalnem japonskem papirnatem gledališču *kamishibai* in na delavnicah izdelali različne japonske izdelke, ki jih bodo lahko odnesli domov.

Pestro dogajanje na stojnicah bodo dopolnile številne druge aktivnosti, ki se bodo odvijale v Narodnem muzeju Slovenije in Upravni hiši Slovenskega etnografskega muzeja – prikaz tradicionalnega čajnega obreda *chado*, delavnica ikebane in predavanja o japonski kaligrafiji, japonskih vrtovih, glasbi, nožih, kimonu in potovanju po Japonskem. Na odru bomo lahko prisluhnili glasbenim nastopom na tradicionalno japonsko glasbilo *koto*, japonske bobne *taiko* in občudovali tradicionalni japonski ples. Poseben predel bo namenjen še predstavitvam borilnih veščin – kjudo, karate, aikido, ninjutsu, judo, iaido, kendo in nanbudo – v kotičku za sprostitev pa se bodo izvajale zen in gong meditacija, *shiatsu* masaža in *reiki*.

Dan Japonske se bo zgodil v času trajanja dveh razstav, ki si jih bodo obiskovalci Dneva Japonske na dan prireditve lahko ogledali s posebnim popustom. V Narodnem muzeju Slovenije – Metelkova bo na ogled razstava [*Poti samurajev. Japonsko orožje in bojevniška kultura na Slovenskem*](http://www.nms.si/index.php?option=com_content&view=article&id=2478%3Apoti-samurajev-japonsko-oroje-in-bojevnika-kultura-na-slovenskem&catid=34%3Aobasne-razstave&Itemid=52&lang=sl), na kateri bodo javnosti prvič doslej celovito predstavili okrog 50 izbranih primerkov japonskega orožja in zaščitne opreme iz Narodnega muzeja Slovenije ter več zasebnih zbirk – ob njih pa bojevnike, ki so jih nekoč uporabljali, svet, v katerem so živeli, in poti, po katerih je izročilo samurajev doseglo Slovence.

Slovenski etnografski muzej pa v Upravni hiši gosti fotografsko razstavo Gorazda Vilharja z naslovom [V duhu japonske tradicije: Matsuri – tradicionalni japonski festivali](https://www.etno-muzej.si/sl/razstave/gorazd-vilhar-v-duhu-japonske-tradicije), ki obsega 90 fotografij, narejenih na različnih festival na Japonskem. Za Vilharja je detajl bistveno pomembnejši od celotnega prikaza dogodka. Fotografira z očmi slikarja, kar se odraža v močni kompoziciji, vplivu barve in teksture. Njegove podobe so ikonografski dokumenti japonske tradicije, kulture, religije, ki hkrati odsevajo nostalgijo japonskih želja duše po obrednem stiku z bogovi.

Dan, posvečen Japonski, prinaša resnično pestro dogajanje, primerno tako za najmlajše obiskovalce kot tudi njihove starše in upokojence. Veliko zanimivega se bo našlo za tiste, ki Japonsko že dobro poznajo, kot tiste, ki si deželo šele želijo spoznati.

Kontakt:

Matej Črnjavič

Strokovni delavec za odnose z javnostmi in kulturo

Veleposlaništvo Japonske v Sloveniji

matej.crnjavic@s2.mofa.go.jp

01 200 82 82

Maja Pešelj

Direktorica

Genki center

genki.center@gmail.com

030 380 002

